Fair Cape met 14 pryse vereer by kampioenskap | Netwerk24
Deur Landbou-Redaksie 16 April 2021 05:18
Die Kaapse suiwelmaatskappy Fair Cape Dairies het vanjaar 'n groot oes pryse by die jaarlikse Suid-Afrikaanse Suiwelkampioenskappe ingesamel.
Fair Cape was een van 68 suiwelprodusente in die land wat vanjaar nagenoeg 900 suiwelprodukte vir hierdie kompetisie ingeskryf het.
Die wenners vir 2021 is op 26 Maart by die suiweltoekennings aangekondig, waar Fair Cape se produkte in altesaam 14 kampioenklasse as die wenner aangewys is – die meeste van al die produsente wat vanjaar deelgeneem het.
Fair Cape het op die Suiweltoekennings die eerste plek in al vier die melkkategorieë gewen. Foto: VERSKAF
Fair Cape spog ook met die gesogte Qualité-merk van gehalte vir een van sy produkte.
Volgens Louis Loubser, die bemarkingsdirekteur van Fair Cape, is die maatskappy geweldig trots op hoe hulle by die suiwelkampioenskappe gevaar het.
Die maatskappy blink al vir die afgelope paar jaar in verskeie kategorieë in hierdie kompetisie uit en het al menige prys vir hul produkte ontvang.
"Om as 'n Suid-Afrikaanse Suiwelkampioen in nie minder nie as 14 kategorieë erken te word, is 'n reuseprestasie vir ons. Ons is vreeslik opgewonde daaroor dat ons suiwelprodukte met die suiwelbedryf se goue stempel van gehalte erken is," sê hy.